คาดหุ้นสัปดาห์หน้าผันผวน
กสิกรไทย คาดหุ้นไทยสัปดาห์หน้าผันผวน หลังขึ้นสูงสุดในรอบ 16 ปีสัปดาห์ก่อน
11 พ.ค. 2556

กสิกรไทย คาดหุ้นไทยสัปดาห์หน้าผันผวน หลังขึ้นสูงสุดในรอบ 16 ปีสัปดาห์ก่อน
บล.กสิกรไทย และศูนย์วิจัยกสิกรไทย มองดัชนีหุ้นไทยสัปดาห์หน้า (วันที่ 13-17 พ.ค. 2556) มองว่า ดัชนีอาจเผชิญกับความผันผวน โดยตัวเลขเศรษฐกิจสหรัฐฯ ที่สำคัญ อาทิ ยอดค้าปลีก ดัชนีราคาผู้ผลิต ผลผลิตภาคอุตสาหกรรม เครื่องชี้ภาคอสังหาริมทรัพย์ และความเชื่อมั่นผู้บริโภค (Mich.)  
ทั้งนี้ บล.กสิกรไทย คาดว่า ดัชนีจะมีแนวรับที่ 1,594 และ 1,584 ขณะที่แนวต้านคาดว่า จะอยู่ที่ 1,640  และ 1,680 ตามลำดับ
สัปดาห์ที่แล้ว ดัชนีตลาดหุ้นไทยปรับเพิ่มขึ้นสู่ระดับสูงสุดในรอบ 16 ปี หลังข้อมูลเศรษฐกิจสหรัฐฯ และจีนออกมาดี ทั้งนี้ ดัชนีหุ้นไทยปิดที่ระดับ 1,622.48 จุด เพิ่มขึ้น 2.76% จากสัปดาห์ก่อน ด้านมูลค่าการซื้อขายเฉลี่ยต่อวันลดลง 17.94% จากสัปดาห์ก่อน มาอยู่ที่ 41,552.09 ล้านบาท โดยบัญชีบริษัทหลักทรัพย์ นักลงทุนต่างชาติ และนักลงทุนสถาบันซื้อสุทธิ ขณะที่นักลงทุนรายย่อย ขายสุทธิ ส่วนตลาดหลักทรัพย์ MAI ปิดที่ 497.38 จุด ลดลง 0.71% จากสัปดาห์ก่อน
ตลาดหุ้นไทยปรับเพิ่มขึ้นต่อเนื่อง โดยดัชนีปรับตัวขึ้นเหนือระดับ 1,600 จุด จากแรงหนุนของข้อมูลการจ้างงานของสหรัฐฯ และการส่งออกของจีนที่ออกมาดี นอกจากนี้ ยังมีแรงซื้อเก็งกำไรของนักลงทุน จากคาดการณ์ว่า กนง. อาจจะมีการปรับลดอัตราดอกเบี้ยนโยบายลง